അപ്രതീക്ഷിതമായെത്തിയ മഹാപ്രളയത്തിൻറെ കെടുതികൾ പേറുകയാണ് കേരളം . കാലവർഷത്തിൻറെ കുത്തൊഴുക്കിൽ ജനജീവിതമാകെ താറുമാറായി . വീടും സന്പാദ്യവുമെല്ലാം ഉപേക്ഷിച്ച് ദുരിതാശ്വാസ ക്യാന്പുകളിലാണ് പലരും . എന്നാൽ മഹാപ്രളയത്തിൻറെ കെടുതികളെയെല്ലാം കേരളം ഒന്നിച്ച് നിന്ന് അതിജീവിക്കുമെന്ന ദൃഢനിശ്ചയമാണ് അന്തരീക്ഷത്തിൽ മുഴങ്ങുന്നത് . ദുരിതാശ്വാസ ക്യാന്പുകളിലെ സന്തോഷം തെളിയിക്കുന്നതും അതാണ് . എല്ലാം നഷ്ടപ്പെട്ടവരുടെ നിരാശയല്ല , മറിച്ച് എന്തും നേരിടുമെന്നും അതിജീവിക്കുമെന്നുമുള്ള ആത്മവിശ്വാസമാണ് ഏവരുടെയും മുഖത്ത് തെളിയുന്നത് . വെട്ടിക്കൽ ബസേലിയോസ് വിദ്യാനികേതൻ സ്കൂളിലെ ദുരിതാശ്വാസ ക്യാമ്പിൽ കേരളത്തിൻറെ ആത്മവിശ്വാസത്തിന് അടിവരയിട്ടുകൊണ്ട് ആടി പാടിയ ചേരാനല്ലൂർ സ്വദേശി ആസിയ ബീവിയെ ആരും മറന്നിട്ടുണ്ടാകില്ല . ഇതിൻറെ വീഡിയോ വൈറലായിരുന്നു . നിരവധിപേർ ഇവർക്ക് സഹായവുമായി രംഗത്തെത്തിയിരിക്കുകയാണ് . കിസ്മത്തിൻറെ സംവിധായനകൻ ഷാനവാസ് കെ . ബാവക്കുട്ടിയാകട്ടെ തൻറെ പുതിയ ചിത്രത്തിൽ അഭിനയിക്കാൻ ആസിയയെ ക്ഷണിച്ചു കഴിഞ്ഞു . വിനായകൻ നായകനാകുന്ന ചിത്രത്തിലെ താരനിർണയം പൂർത്തിയാകുന്നതെയുള്ളു . ആസിയ ബിവിയെ ഫോണിൽ വിളിച്ച് ഷാനവാസ് ഓഫർ മുന്നോട്ട് വയ്ക്കുകയായിരുന്നു . മഹാ പ്രളയത്തിൻറെ പിടിയിലകപ്പെട്ട ആസിയ സുഖമില്ലാത്ത ഭർത്താവിനും കുഞ്ഞുങ്ങൾക്കുമൊപ്പമാണ് ക്യാന്പിലെത്തിയത് .